聽寶月上人彈桃源春曉
作者：劉才邵
朝代：宋

paragraphs: 桃源曉色春茫茫，花氣撲人和露香。
翠波溶溶泛晴陽，瓊樓半露非煙長。
霓旌鸞佩雜花光，花光深處開琳房。
金鯨夭矯寫霞漿，雲璈清響何琅琅。
綠雲不動山蒼蒼，酒闌月影侵迴廊。
千年過眼直尋常，蓬萊清淺海上桑。
道人妙手能逢場，朱絃寫出水雲鄉。
坐令遠意入八荒，泠然風馭隨雲翔。
仙人迎笑從西廂，頗怪别來塵世忙。
飛霞仙衣雲錦裳，朝真相與高頡頏。
卻笑退之情未忘，生愁冰炭置我腸。